text: 23 områder må vente længe på ambulancen
  03 februar 2019 kl. 10.43
  Selvom Region Syddanmark har en målsætning om at en ambulance i gennemsnit skal være fremme på mellem 8 og 10 minutter, så viser nye tal, at det mange steder ikke er tilfældet.
  I 23 postnumre i Syd- og Sønderjylland tager det 12 minutter eller mere for en ambulance om at nå frem. Det viser nye tal for responstider for andet halvår af 2018.
  Troels Ravn, folketingsmedlem, Socialdemokratiet : "Med responstider på postnumre har politikerne nu fået et langt bedre beslutningsgrundlag at handle efter. "
  Responstiden er den tid, det tager, fra en ambulance er bestilt af alarmcentralen  til den er fremme på stedet.
  Region Syddanmark besluttede efter en opfordring fra det socialdemokratiske folketingsmedlem Troels Ravn i 2017 at opgøre responstider på postnumre i stedet for kun på kommuner og områder.
  - Ambulancerne skal kunne komme - også ude i landdistrikterne. Med responstider på postnumre har politikerne nu fået et langt bedre beslutningsgrundlag at handle efter. Det forventer jeg, at de vil, siger Troels Ravn, folketings-medlem, Socialdemokratiet. 
  Og de nye opgørelser, der siden er kommet halvårligt, viser, at der er store variationer i responstider indenfor den enkelte kommune.
  Regionens målsætning er opgjort på områder:
  Sydvestjylland, der dækker Billund, Esbjerg, Fanø, Varde og Vejen kommuner, har et mål på 8,6 minutter - og det opfylder regionen i gennemsnit, men der er mange undtagelser.
  Sønderjylland, der dækker Haderslev, Aabenraa, Sønderborg og Tønder kommuner, har et mål på 9,8 minutter - og det opfylder regionen også i gennemsnit, men med mange undtagelser
  Trekantområdet, der dækker Fredericia, Kolding, Vejle og Middelfart kommuner, har et mål på 7,9 minutter - og det opfylder regionen i gennemsnit, men også her med mange undtagelser.
  HER ER AMBULANCEN 12 MINUTTER ELLER LÆNGERE OM AT NÅ FREM
  SYDVESTJYLLAND:6623 Vorbasse - 12,7 minutter6682 Hovborg - 14,8 minutter6753 Agerbæk - 14,6 minutter6823 Ansager - 12,0 minutter6830 Nørre Nebel - 12,7 minutter6853 Vejers Strand - 13,7 minutter6854 Henne - 12,4 minutter6857 Blåvand - 13,2 minutter7200 Grindsted - 12,2 minutter6630 Rødding - 12,1 minutter6670 Holsted - 12,2 minutter6690 Gørding - 21,3 minutter (dog kun een udrykning)6752 Glejbjerg - 13,9 minutter SØNDERJYLLAND:6430 Nordborg - 15,4 minutter6470 Sydals - 12,9 minutter6280 Højer - 12,0 minutter6792 Rømø - 16,2 minutter6330 Padborg - 14,8 minutter6340 Kruså - 14,2 minutter TREKANTOMRÅDET:6094 Hejls - 14,1 minutter7173 Vonge - 12,8 minutter7184 Vandel - 13,4 minutter7300 Jelling - 12,0 minutter Kilde: Region Syddanmark
  Responstider opgjort på postnumre afslører imidlertid, at der er en række lokaliteter, der må vente meget længere på ambulancen - og den information har allerede fået regionspolitikerne til at ændre på, hvor beredskaberne geografisk skal placeres.
  Og lige nu diskuterer politikerne, hvordan de kan nedbringe responstiden i Padborg- og Kruså-området samt i Holsted- og Agerbæk-området.
  De nye tal skal diskuteres i det præhospitale udvalg i Region Syddanmark i morgen, mandag.
  